Dorte Bennedsen (S), 2001-01-25:
For ministeren sagde, at folk fra Schweiz, Brasilien, Sydafrika, og hvad han ellers nævnte af lande, ikke kunne få en opholdstilladelse, hvis de ikke ville tage imod tilbudet.
Og det er jo faktisk det, må jeg gøre fru Birthe Skaarup opmærksom på, der står i forslaget, at indsendes erklæring ikke, giver Udlændingestyrelsen meddelelse til personen om, at såfremt personen ikke inden en angiven frist helbredstjekkes, trækkes opholdstilladelsen tilbage, og personen må derefter udrejse af Danmark.
Det var præcis det, ministeren, så vidt jeg kunne høre, sagde, men hvor fru Birthe Skaarup øjensynlig valgte at høre noget andet.
Må jeg så i øvrigt om forslaget sige, at det er jo i enhver henseende et mærkværdigt forslag, vi har til behandling her.
Det er unægtelig en nyskabelse, der blot lider af det lille problem, at den er i strid med en almindelig kodeks for en rimelig behandling af patienter.
Om begge sygdomme gælder det faktisk, også uanset det sidste, fru Birthe Skaarup sagde heroppe, at de ikke er særlig smitsomme.
Det er rigtigt, at den åbne lungetuberkulose kan smitte noget, men det er, som det også blev sagt af ministeren, inden for den massive påvirkning, det vil sige den nære familiekreds.
De er ikke særlig smitsomme nogen af dem, og derfor udgør de ikke nogen specifik trussel, hvis tingene gribes fornuftigt an. For hiv og aids' vedkommende gælder det jo, at det ikke kan behandles, og at den enkelte i øvrigt kan beskytte sig mod at blive smittet.
Og det var jo netop en del af baggrunden for, at en meget stor del af Folketinget i sin tid, i slutningen af 1980'erne, besluttede sig for, at den danske hiv/aids-indsats skal baseres på frivillighed, anonymitet og frem for alt tryghed ved at henvende sig til sundhedsmyndighederne.
Skal hiv-smitten begrænses, så er det alfa og omega, at det enkelte menneske optræder ansvarligt, og den holdningsmæssige ændring opnås altså ikke ved tvangsforanstaltninger.
At Folketingets beslutning i sin tid var rigtige vej at gå, kan også ses af, at smittespredningen slet ikke blev, som man frygtede det i slutningen af 1980'erne, og Socialdemokratiet ser derfor slet ikke nogen grund til at ændre ved de grundlæggende principper i hiv/aids-indsatsen.
Det er rigtigt, at visse etniske grupper er overrepræsenterede i gruppen af tuberkulosesmittede, og det er sundhedsmyndighederne i høj grad opmærksomme på.
Nogle af disse grupper findes jo stærkt repræsenteret bl.a. her i det københavnske område.
Man er i meget høj grad opmærksom på det, og man tilrettelægger den nødvendige indsats, sådan som det er normal praksis i vores sygdomsbekæmpelse.
Det eneste sikre resultat, man vil opnå af at gennemføre det her forslag, vil være, at udlændinge, der kommer hertil, får det indtryk, at det danske sundhedssystem bygger på tvang, og at man derfor bør holde sig fra det mest muligt og længst muligt.
Til sidst blot dette: Socialdemokratiet synes, at det er fornuftigt og rigtigt, at også personer, der kommer hertil, får mulighed for at få den rette forebyggelse og behandling, den behandling, de måtte have behov for.
Netop disse spørgsmål arbejder Sundhedsstyrelsen med for øjeblikket, og medmindre man synes, det er nok at lave tomme politiske markeringer uden rod i virkeligheden, bør Folketinget afvente den redegørelse og de forslag, som den måtte indeholde.